CELEX: 52017PC0538
Language: da
Date: 2017-09-20
Title: Forslag til EUROPA-PARLAMENTETS OG RÅDETS FORORDNING om ændring af forordning (EU) nr. 1092/2010 om makrotilsyn på EU-plan med det finansielle system og om oprettelse af et europæisk udvalg for systemiske risici

EUROPA-KOMMISSIONEN
            Bruxelles, den 20.9.2017
            COM(2017) 538 final
            2017/0232(COD)
            Forslag til
            EUROPA-PARLAMENTETS OG RÅDETS FORORDNING
            om ændring af forordning (EU) nr. 1092/2010 om makrotilsyn på EU-plan med det finansielle system og om oprettelse af et europæisk udvalg for systemiske risici
            (EØS-relevant tekst)
            {SWD(2017) 313 final}
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               
                  EU oprettede efter finanskrisen
                     1
                   Det Europæiske Finanstilsynssystem (ESFS), der er baseret på en ordning med to søjler bestående af henholdsvis makro- og mikrotilsyn. 
               
            
            
               Det Europæiske Udvalg for Systemiske Risici (ESRB), der blev oprettet i december 2010, er søjlen for makrotilsyn i ESFS. ESRB er ansvarligt for makrotilsynet med det finansielle system i EU. Dets opgaver består bl.a. i at: i) bidrage til at forebygge eller reducere systemiske risici for den finansielle stabilitet i EU, der opstår inden for det finansielle system, samtidig med at der tages hensyn til de makroøkonomiske udviklinger, med henblik på at undgå perioder med omfattende finansiel uro ii) bidrage til et velfungerende indre marked og sikre, at den finansielle sektor yder et bæredygtigt bidrag til den økonomiske vækst. 
            
            
               ESRB har en bred medlemsskare, herunder nationale centralbanker, tilsynsmyndigheder og de europæiske institutioner. Det råder over specifikke værktøjer, f.eks. henstillinger og advarsler, til at forme den makroprudentielle politik i EU. ESRB's systemiske mandat er særlig relevant i forbindelse med overvågning og vurdering af tværsektorielle og grænseoverskridende risici og afsmittende virkninger, og dets koordinerende rolle begrænser afsmitningsrisikoen. Ved at lette anerkendelsen af nationale makroprudentielle foranstaltninger sikrer ESRB også, at grænseoverskridende "udsivning" og regelarbitrage minimeres. Som følge heraf har ESRB en direkte indvirkning på effektiviteten af EU-landenes makroprudentielle foranstaltninger og dermed på graden af finansiel stabilitet i EU. I den forbindelse forventes ESRB's funktion at gøre den makroprudentielle politik mere effektiv.
            
            
               
                  Siden sin oprettelse har ESRB: 
               
            
            
               ·rettet henstillinger og udstedt advarsler til en bred vifte af adressater 
            
            
               ·bidraget til den igangværende udvikling af en makroprudentiel ramme i EU 
            
            
               ·med succes anvendt de ressourcer og den ekspertise, der ydes af dens brede medlemsskare, og det uafhængige akademiske input fra Det Rådgivende Videnskabelige Udvalg 
            
            
               ·spillet en vigtig rolle med hensyn til at koordinere og vurdere underretninger af makroprudentielle foranstaltninger i EU. 
            
            
               
                  ESRB's betydning bekræftes af dets arbejde som koordineringsplatform og informationsknudepunkt og dets opgaver med overvågning af risici fra et samlet EU-perspektiv og med fastsættelse af retningslinjer for anvendelse af makroprudentielle instrumenter. 
               
               
                  De nylige institutionelle ændringer vedrørende bankunionen og bestræbelserne på at opbygge kapitalmarkedsunionen betyder imidlertid, at den sammenhæng, hvori ESRB blev oprettet, er meget forskellig fra den, som ESRB nu opererer i. Dette har først og fremmest konsekvenser for ESRB's sammensætning og den måde, ESRB er organiseret på. Der er behov for forbedringer af ESRB's sammensætning og af måden, det samarbejder med EU's institutioner på, for at tage højde for de gradvise ændringer af den makroprudentielle ramme og den reguleringsmæssige udvikling, der har fundet sted. 
               
               
                  Desuden er der behov for ændringer for at sikre, at ESRB kan føre makrotilsyn med hele det finansielle system, efterhånden som markedsbaseret finansiering får større og større betydning, navnlig med oprettelsen af kapitalmarkedsunionen. 
               
               
                  En styrkelse af ESRB's omkostningseffektivitet og måleffektivitet vil forbedre koordineringen af de makroprudentielle politikker inden for EU og gøre det muligt for ESRB bedre at opfylde sit mandat. Forslaget er yderligere forklaret i analysen af virkninger.
               
            
            
               •Sammenhæng med de gældende regler på samme område
            
            
               
                  Dette forslag skal ses i sammenhæng med den igangværende revision af de europæiske tilsynsmyndigheder (ESA'er). ESRB og ESA'erne er de makro- og mikroprudentielle søjler i ESFS. 
               
            
            
               •Sammenhæng med Unionens politik på andre områder
            
            
               
                  Revisionen af ESRB finder også sted som led i opbygningen af en bankunion og en kapitalmarkedsunion. Den forventede udbygning og yderligere integration af EU's kapitalmarkeder kræver en tilsvarende tilpasning af rammen for tilsynet med systemiske risici.
               
            
         
         
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               
                  Retsgrundlaget for de foreslåede ændringer er det samme som for den retsakt, der ændres, dvs. artikel 114 i TEUF. Forordningen om oprettelse af ESRB suppleres med en rådsforordning, hvorved Den Europæiske Centralbank (ECB) får til opgave at varetage sekretariatsfunktionen for ESRB. 
               
            
            
               •Nærhedsprincippet (for områder, der ikke er omfattet af enekompetence) 
            
            
               ESRB er et organ, der ikke har status som juridisk person. ESRB er ansvarligt for makrotilsynet med det finansielle system i EU. Forslaget målsætninger om at gøre ESRB mere effektivt og styrke den makroprudentielle koordinering i EU kan opfyldes ved at supplere allerede eksisterende EU-lovgivning, hvilket betyder, at de kan bedre nås på EU-plan end gennem forskellige nationale initiativer. Da ESRB desuden leverer et væsentligt bidrag til gensidigheden af nationale makroprudentielle foranstaltninger, hjælper det de nationale myndigheder med at imødegå systemiske risici, der opstår på nationalt plan. 
            
            
               •Proportionalitetsprincippet
            
            
               
                  Forslaget ændrer en gældende forordning. Ændringerne er målrettede og har til formål at tydeliggøre eller styrke eksisterende bestemmelser og står derfor i et rimeligt forhold til de konstaterede problemer. ESRB's underliggende struktur vil forblive stort set uændret. 
               
            
            
               •Valg af retsakt
            
            
               
                  Ændring af eksisterende forordning.
               
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Efterfølgende evalueringer/kvalitetskontrol af gældende lovgivning
            
            
               
                  I overensstemmelse med kravet i ESRB-forordningen gennemførte Kommissionen en revision for at afgøre, om det er nødvendigt at tage ESRB's opgaver og organisation op til fornyet overvejelse. Den første revision af ESRB-forordningen blev foretaget i 2014.
               
            
            
               •Høringer af interesserede parter
            
            
               
                  Der blev afholdt en offentlig høring om den makroprudentielle ramme og et offentligt høringsmøde i anden halvdel af 2016. Interessenterne fandt generelt, at ESRB's mandat og opgaver var passende til at sikre de makroprudentielle politikkers omkostningseffektivitet og måleffektivitet og gav udtryk for en vis støtte til tilpasning af ESRB's arbejdsmetoder for at gøre ESRB mere effektivt. De fleste respondenter støttede, at formanden for ECB fortsat varetager formandskabet for ESRB. Nogle respondenter argumenterede for, at den fælles tilsynsmekanisme og Den Fælles Afviklingsinstans skal være repræsenteret i ESRB's Almindelige Råd for at anerkende oprettelsen af bankunionen, men de fleste kunne ikke se, at der er behov for omfattende ændringer i Det Almindelige Råds sammensætning. Nogle respondenter gik ind for at styrke ESRB's sekretariat og ESRB's rolle i forbindelse med strømlining af underretningsprocedurerne på EU-plan. 
               
            
            
               •Indhentning og brug af ekspertbistand
            
            
               
                  Ikke relevant — via høring af interesserede parter og offentligt høringsmøde, se ovenfor.
               
            
            
               •Konsekvensanalyse
            
            
               
                  Kommissionen har foretaget en analyse af virkninger af de foreslåede ændringer af ESRB-forordningen. Der er ikke gennemført en formel konsekvensanalyse, da det er målrettede ændringer, der indføres med det lovgivningsmæssige forslag.
               
               
            
            
               •Målrettet regulering og forenkling
            
         
         
            
               
                  Ikke relevant
               
            
            
               •Grundlæggende rettigheder
            
            
               
                  Ikke relevant
               
            
            
               4.VIRKNINGER FOR BUDGETTET
            
            
               
                  Budgetomkostningerne i forbindelse med ESRB's sekretariat afholdes af ECB og har ingen direkte konsekvenser for EU's budget.
               
            
            
               5.ANDRE FORHOLD
            
            
               •Planer for gennemførelsen og foranstaltninger til overvågning, evaluering og rapportering
            
            
               
                  Forordningen vil blive revideret efter 5 år.
               
            
            
               •Forklarende dokumenter (for direktiver)
            
            
               
                  Ikke relevant
               
            
            
               •Nærmere redegørelse for de enkelte bestemmelser i forslaget
            
            
               
                  Formandskab
               
               
                  I den nuværende struktursystem varetages formandskabet for ESRB af formanden for ECB. Som formand tilfører formanden for ECB ESRB autoritet og troværdighed og sikrer, at det effektivt kan bygge og trække på ECB's ekspertise inden for finansiel stabilitet. Det foreslås derfor, at formanden for ECB permanent fungerer som formand for ESRB.
               
               
                  ESRB's sekretariat
               
               
                  Da ESRB's Almindelige Råd ikke har nogen fuldtidsmedlemmer, herunder ingen fuldtidsformand eller fuldtidsnæstformænd, er der ikke nogen medlemmer, der kan bruge al deres tid på ESRB-relaterede spørgsmål og hverv. Hertil kommer, at lederen af ESRB's sekretariat kun i begrænset omfang varetager officielle opgaver. Dette kan gøre ESRB's arbejde mindre synligt, selv om formanden for ESRB regelmæssigt deltager i Europa-Parlamentets høringer. En større rolle til lederen af ESRB's sekretariat vil øge advarslernes og henstillingernes virkning og effektivitet. 
               
               
                  Det foreliggende forslag vil indføre en høringsprocedure, hvor Det Almindelige Råd vurderer de kandidater, som ECB har foreslået til stillingen som leder af ESRB's sekretariat, navnlig med hensyn til de egenskaber og den erfaring, der kræves for at lede sekretariatet. Parlamentet og Rådet vil blive underrettet om proceduren. Dermed bevares forbindelsen til ECB og sekretariatslederens ansvarlighed over for Det Almindelige Råd. Det vil også gøre processen mere gennemsigtig og øge sekretariatslederens synlighed. Det foreslås at specificere, hvilke opgaver der overdrages til lederen af sekretariatet, yderligere, herunder formandens mulighed for at uddelegere opgaven med at repræsentere formanden udadtil til lederen af sekretariatet.
               
               
                  ESRB's sammensætning 
               
               
                  Forslaget ajourfører ESRB-forordningen med det formål at tage hensyn til oprettelsen af bankunionen og gøre den fælles tilsynsmekanisme og Den Fælles Afviklingsinstans til stemmeberettigede medlemmer af ESRB's Almindelige Råd. Der bør også foretages tilsvarende tilpasninger af Det Rådgivende Tekniske Udvalg og Styringskomitéen. 
               
               
                  Adressaterne for ESRB's advarsler og henstillinger
               
               
                  Det foreslås også at lade ECB være en mulig adressat for ESRB's advarsler og henstillinger vedrørende ECB-opgaver, som overdrages til den ved forordningen om den fælles tilsynsmekanisme (forordning (EF) nr. 1024/2013), dvs. for tilsynsopgaver, der ikke vedrører gennemførelsen af pengepolitikken. Dette vil afhjælpe den nuværende asymmetri, der betyder, at de nationale myndigheder kan modtage sådanne advarsler og henstillinger som medlemmer af Det Almindelige Råd, men disse sendes ikke til ECB som kompetent eller udpeget myndighed på bankunionsplan. 
               
            
         
         
            
               
                  Bedre regulering
               
            
            
               I overensstemmelse med principperne om bedre regulering — og hvis det er relevant — forventes ESRB's rådgivende udvalg at høre interessenter som f.eks. markedsdeltagere, forbrugerorganisationer og eksperter om sine udtalelser, henstillinger og beslutninger.
            
            
            
               2017/0232 (COD)
            
            
               Forslag til
            
            
               EUROPA-PARLAMENTETS OG RÅDETS FORORDNING
            
            
               om ændring af forordning (EU) nr. 1092/2010 om makrotilsyn på EU-plan med det finansielle system og om oprettelse af et europæisk udvalg for systemiske risici
            
            
               (EØS-relevant tekst)
            
            
               EUROPA-PARLAMENTET OG RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 114,
            
            
               under henvisning til forslag fra Europa-Kommissionen,
            
            
               efter fremsendelse af udkast til lovgivningsmæssig retsakt til de nationale parlamenter,
            
            
               under henvisning til udtalelse fra Det Europæiske Økonomiske og Sociale Udvalg
                  2
               ,
            
            
               efter den almindelige lovgivningsprocedure, og
            
            
            
               ud fra følgende betragtninger:
            
            
               (1)I overensstemmelse med artikel 20 i forordning (EU) nr. 1092/2010
                  3
                (i det følgende benævnt "ESRB-forordningen") har Europa-Parlamentet og Rådet på grundlag af en rapport
                  4
                fra Kommissionen gennemgået ESRB-forordningen for at afgøre, om det er nødvendigt at tage ESRB's opgaver og organisation op til fornyet overvejelse. De har også set på de nærmere regler for udpegelse af formanden for ESRB.
            
            
               (2)I Kommissionens rapport fra 2017 om ESRB's opgaver og organisation
                  5
                konkluderes det, at selv om ESRB generelt er velfungerende, er det nødvendigt med forbedringer på visse særlige punkter.
            
            
               (3)ESRB's Almindelige Råds brede medlemsskare er et vigtigt aktiv. Den seneste udvikling i Unionens finansielle tilsynsstruktur, og navnlig oprettelsen af en bankunion, er imidlertid ikke afspejlet i Det Almindelige Råds sammensætning. Derfor bør formanden for ECB's tilsynsråd og formanden for Den Fælles Afviklingsinstans være stemmeberettigede medlemmer af ESRB's Almindelige Råd. Der bør også foretages tilsvarende tilpasninger af henholdsvis Styringskomitéen og Det Rådgivende Tekniske Udvalg.
            
            
               (4)Formanden for ECB har varetaget formandskabet for ESRB i de første 5 år af dets levetid, hvorefter formanden for ECB fortsatte som formand for ESRB på et midlertidigt grundlag. I løbet af denne periode har formanden for ECB tilført ESRB autoritet og troværdighed og sikret, at ESRB effektivt kan bygge og trække på ECB's ekspertise inden for finansiel stabilitet. Derfor bør formanden for ECB permanent varetage formandskabet for ESRB.
            
         
         
            
               (5)For at styrke ESRB's synlighed som et organ, der er adskilt fra sine medlemmer, bør formanden for ESRB kunne uddelegere opgaver vedrørende ESRB's repræsentation udadtil til lederen af ESRB's sekretariat. 
            
            
               (6)Ifølge artikel 3, stk. 2, i Rådets forordning (EU) nr. 1096/2010
                  6
                skal lederen af ESRB's sekretariatet udpeges af ECB i samråd med ESRB's Almindelige Råd. For at øge ESRB-sekretariatslederens synlighed bør ESRB's Almindelige Råd i en åben og gennemsigtig procedure vurdere, om personerne på den afgrænsede liste over kandidater til stillingen som leder af ESRB's sekretariat har de egenskaber og den erfaring, der kræves for at lede ESRB's sekretariat. Det Almindelige Råd bør underrette Europa-Parlamentet og Rådet om vurderingsproceduren. Desuden bør ESRB-sekretariatslederens opgaver præciseres.
            
            
               (7)I overensstemmelse med artikel 5, stk. 2, i forordning (EU) nr. 1092/2010 er første næstformand indtil nu blevet valgt af og blandt medlemmerne af ECB's Generelle Råd under hensyntagen til behovet for en ligelig repræsentation af medlemsstaterne generelt og mellem dem, der har euroen som valuta, og dem, der ikke har euroen som valuta. Efter oprettelsen af bankunionen bør henvisningen til medlemsstater, der har euroen som valuta, og dem, der ikke har euroen som valuta, erstattes med en henvisning til medlemsstater, der deltager i bankunionen, og dem, der ikke gør.
            
            
               (8)På grund af ændringerne af aftalen om Det Europæiske Økonomiske Samarbejdsområde (EØS)
                  7
               , og navnlig EØS-landenes vedtagelse af forordning (EU) nr. 1092/2010, er artikel 9, stk. 5, i nævnte forordning ikke længere relevant og bør derfor udgå. 
            
            
               (9)For at mindske omkostningerne og styrke den proceduremæssige effektivitet bør antallet af Kommissionens repræsentanter i ESRB's Rådgivende Tekniske Udvalg reduceres fra de nuværende to repræsentanter til én repræsentant.
            
            
               (10)I henhold til artikel 16, stk. 3, i forordning (EU) nr. 1092/2010 skal ESRB's advarsler og henstillinger fremsendes til Rådet og Kommissionen og, hvis de er rettet til en eller flere nationale tilsynsmyndigheder, til ESA'erne. For at styrke den demokratiske kontrol og gennemsigtigheden bør disse advarsler og henstillinger også fremsendes til Europa-Parlamentet og ESA'erne.
            
            
               (11)For at sikre kvaliteten og relevansen af ESRB's udtalelser, henstillinger og beslutninger forventes Det Rådgivende Tekniske Udvalg og Det Rådgivende Videnskabelige Udvalg at høre interessenter, hvis det er relevant, på et tidligt stadium og på en åben og gennemsigtig måde.
            
            
               (12)Forordning (EU) nr. 1092/2010 bør derfor ændres —
            
            
            
               VEDTAGET DENNE FORORDNING:
            
            
               Artikel 1
            
            
               I forordning (EU) nr. 1092/2010 foretages følgende ændringer:
            
            
               1)
                     I artikel 4 foretages følgende ændringer:
            
            
               a)
                     Som stk. 2a indsættes:
            
            
               "2a
                     Når Det Almindelige Råd høres om udpegelsen af lederen af ESRB's sekretariat i overensstemmelse med artikel 3, stk. 2, i Rådets forordning (EU) nr. 1096/2010*, vurderer det på grundlag af en åben og gennemsigtig procedure, om personerne på den afgrænsede liste over kandidater til stillingen som leder af ESRB's sekretariat har de egenskaber og den erfaring, der kræves for at lede ESRB's sekretariat. Det Almindelige Råd underretter Europa-Parlamentet og Rådet om høringsproceduren.
            
            
               *
                     Rådets forordning (EU) nr. 1096/2010 af 17. november 2010 om overdragelse til Den Europæiske Centralbank af specifikke opgaver i relation til Det Europæiske Udvalg for Systemiske Risici's funktionsmåde (EUT L 331 af 15.12.2010, s. 162)."
            
            
               _______________________________________________________________________________
            
            
               b)
                     Som stk. 3a indsættes:
            
            
               "3a
                     Når formanden for ESRB samt ESRB's Styringskomité giver vejledning til lederen af ESRB's sekretariat i overensstemmelse med artikel 4, stk. 1, i Rådets forordning (EU) nr. 1096/2010, kan de navnlig tage følgende op:
            
            
               a)
                     den daglige ledelse af ESRB's sekretariat
            
         
         
            
               b)
                     administrative og budgetmæssige spørgsmål i relation til ESRB's sekretariat
            
            
               c)
                     koordineringen og forberedelsen af arbejdet og beslutningstagningen i Det Almindelige Råd
            
            
               d)
                     forberedelsen af det årlige ESRB-programforslag og gennemførelsen heraf
            
            
               e)
                     forberedelsen af den årlige rapport om ESRB's aktiviteter og rapporteringen om gennemførelsen heraf til Det Almindelige Råd."
            
            
               2)
                     I artikel 5 foretages følgende ændringer:
            
            
               a)
                     Stk. 1 og 2 affattes således:
            
            
               "1.
                     Formandskabet for ESRB varetages af formanden for ECB.
            
            
               2.
                     Første næstformand vælges for en periode på fem år af og blandt medlemmerne af ECB's Generelle Råd, under hensyntagen til behovet for en ligelig repræsentation af medlemsstaterne generelt og mellem dem, der er deltagende medlemsstater som defineret i artikel 2, stk. 1, i Rådets forordning (EU) nr. 1024/2013**, og dem, der ikke er. Første næstformand kan genvælges én gang.
            
            
               __________________________________________________________________
            
            
               **
                     Rådets forordning (EU) nr. 1024/2013 af 15. oktober 2013 om overdragelse af specifikke opgaver til Den Europæiske Centralbank i forbindelse med politikker vedrørende tilsyn med kreditinstitutter (EUT L 287 af 29.10.2013, s. 63)."
            
            
               b)
                     Stk. 8 affattes således:
            
            
               "8.
                     Formanden repræsenterer ESRB udadtil. Formanden kan uddelegere opgaver i forbindelse med ESRB's repræsentation udadtil til lederen af sekretariatet."
            
            
               3)
                     I artikel 6 foretages følgende ændringer:
            
            
               a)
                     I stk. 1 foretages følgende ændringer:
            
            
               i)
                     Følgende indsættes som litra fa) og fb):
            
            
               "fa)
                     "formanden for ECB's tilsynsråd
            
            
               fb)
                     formanden for Den Fælles Afviklingsinstans".
            
            
               ii)
                     Litra g) affattes således:
            
            
               "g)
                     formanden for Det Rådgivende Videnskabelige Udvalg".
            
            
               b)
                     I stk. 2 foretages følgende ændringer:
            
         
         
            
               i)
                     Litra a) affattes således:
            
            
               "a)
                     én højtstående repræsentant pr. medlemsstat enten for de kompetente nationale myndigheder eller for de nationale myndigheder, der er udpeget til gennemførelse af foranstaltninger, der tager sigte på at imødegå systemiske eller risici på makroplan, jf. stk. 3".
            
            
               c)
                     Stk. 3 affattes således:
            
            
               "3.
                     Med hensyn til repræsentationen af nationale myndigheder, jf. stk. 2, litra a), roterer de pågældende højtstående repræsentanter, alt efter hvilket spørgsmål der behandles, medmindre en medlemsstats nationale myndigheder har udpeget en fælles repræsentant".
            
            
               4)
                     Artikel 9, stk. 5, udgår. 
            
            
               5)
                     I artikel 11 foretages følgende ændringer:
            
            
               a)
                     I stk. 1 foretages følgende ændringer:
            
            
               i)
                     Litra c) affattes således:
            
            
               "c)
                     fire andre medlemmer af Det Almindelige Råd, der også er medlemmer af ECB's Generelle Råd, under hensyntagen til behovet for en ligelig repræsentation af medlemsstaterne generelt og mellem dem, der er deltagende medlemsstater som defineret i artikel 2, stk. 1, i forordning (EU) nr. 1024/2013, og dem, der ikke er. De vælges af og blandt medlemmerne af Det Almindelige Råd, der også er medlemmer af ECB's Generelle Råd, for en periode på tre år".
            
            
               ii)
                     Følgende indsættes som litra ga) og gb):
            
            
               "ga)
                     formanden for ECB's tilsynsråd
            
            
               gb)
                     formanden for Den Fælles Afviklingsinstans".
            
            
               6)
                     I artikel 12 foretages følgende ændringer:
            
            
               a)
                     Stk. 5 affattes således:
            
            
               "5.
                     Det Rådgivende Videnskabelige Udvalg gennemfører i givet fald høringer med interessenter på et tidligt tidspunkt og på en åben og gennemsigtig måde, samtidig med at der tages hensyn til kravet om fortrolighed."
            
            
                7)
                     I artikel 13 foretages følgende ændringer:
            
            
               a)
                     I stk. 1 foretages følgende ændringer:
            
            
               i)
                     Litra f) affattes således:
            
            
               "f)
                     en repræsentant for Kommissionen".
            
            
               ii)
                     Følgende indsættes som litra fa) og fb):
            
         
         
            
               "fa)
                     en repræsentant for ECB's tilsynsråd
            
            
               fb)
                     en repræsentant for Den Fælles Afviklingsinstans".
            
            
               b)
                     Som stk. 4a indsættes:
            
            
               "4a
                     Det Rådgivende Tekniske Udvalg gennemfører i givet fald høringer med interessenter på et tidligt tidspunkt og på en åben og gennemsigtig måde, samtidig med at der tages hensyn til kravet om fortrolighed."
            
            
               8)
                     I artikel 16 foretages følgende ændringer:
            
            
               a)
                     Stk. 2, første punktum, affattes således:
            
            
               "Advarsler eller henstillinger fra ESRB i overensstemmelse med artikel 3, stk. 2, litra c) og d), kan være enten af generel eller specifik karakter og rettes navnlig til Unionen, til en eller flere medlemsstater, til en eller flere ESA'er, til en eller flere nationale kompetente myndigheder eller til ECB for så vidt angår de opgaver, som er overdraget til ECB i overensstemmelse med artikel 4, stk. 1 og 2, og artikel 5, stk. 2, i forordning (EU) nr. 1024/2013."
            
            
               b)
                     Stk. 3 affattes således:
            
            
               "3.
                     Samtidig med at advarsler eller henstillinger fremsendes til adressaterne i overensstemmelse med stk. 2, fremsendes de i overensstemmelse med strenge fortrolighedsregler til Rådet, Europa-Parlamentet, Kommissionen og til ESA'erne." 
            
            
               9)
                     Artikel 17, stk. 1 og 2, affattes således:
            
            
               "1.
                     Er en henstilling i henhold til artikel 3, stk. 2, litra d), rettet til Kommissionen, til en eller flere medlemsstater, til en eller flere ESA'er eller til en eller flere nationale kompetente myndigheder, meddeler adressaterne Europa-Parlamentet, Rådet og ESRB, hvilke handlinger de har foretaget som svar på henstillingerne, og begrunder eventuel manglende handling. I relevante tilfælde underretter ESRB under overholdelse af strenge fortrolighedsregler hurtigst muligt ESA'erne om de modtagne svar.
            
            
               2.
                     Hvis ESRB finder, at dets henstilling ikke er blevet fulgt, eller at adressaterne ikke har begrundet behørigt, at de ikke har truffet nogen foranstaltninger, underretter ESRB under overholdelse af strenge fortrolighedsregler adressaterne, Europa-Parlamentet, Rådet og de relevante ESA'er herom."
            
            
               10)
                     Artikel 20 affattes således:
            
            
               "Senest fem år efter den [OJ, please insert the date of entering into force] evaluerer Kommissionen denne forordning og fremlægger en rapport om de vigtigste resultater for Europa-Parlamentet, Rådet og Det Europæiske Økonomiske og Sociale Udvalg." 
            
            
               Artikel 2
            
            
               Denne forordning træder i kraft på […]dagen efter offentliggørelsen i Den Europæiske Unions Tidende.
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den […].
            
            
               
                  På Europa-Parlamentets vegne
                        På Rådets vegne
               
               
                  Formand
                        Formand
               
            
         
         
            
                  
                     (1)
                  De Larosière-rapporten (den endelige rapport, som blev fremlagt den 25. februar 2009) anbefalede, at der oprettes et organ på EU-plan, der skal overvåge risici inden for det finansielle system som en helhed.
               
               
                  
                     (2)
                  EUT C […] af […], s. […].
               
               
                  
                     (3)
                  Europa-Parlamentets og Rådets forordning (EU) nr. 1092/2010 af 24. november 2010 om makrotilsyn på EU-plan med det finansielle system og om oprettelse af et europæisk udvalg for systemiske risici (EUT L 331 af 15.12.2010, s. 1).
               
               
                  
                     (4)
                  Rapport fra Kommissionen til Europa-Parlamentet og Rådet om Det Europæiske Udvalg for Systemiske Risicis (ESRB) opgaver og organisation (COM(2014) 508 final).
               
               
                  
                     (5)
                  Arbejdsdokument fra Kommissionens tjenestegrene "Effect Analysis, Amendments to ESRB Regulation" (COM(2017)).
               
               
                  
                     (6)
                  Rådets forordning (EU) nr. 1096/2010 af 17. november 2010 om overdragelse til Den Europæiske Centralbank af specifikke opgaver i relation til Det Europæiske Udvalg for Systemiske Risici's funktionsmåde (EUT L 331 af 15.12.2010, s. 162)
               
               
                  
                     (7)
                  Det Blandede EØS-Udvalgs afgørelse nr. 198/2016 af 30. september 2016 om ændring af bilag IX (Finansielle tjenesteydelser) til EØS-aftalen [2017/275] (EUT L 46 af 23.2.2017, s. 1).